b'\n_START_ARTICLE_\nIrena Orel\n_START_SECTION_\n\xc5\xbdivljenje in delo\n_START_PARAGRAPH_\nIrena Orel se je rodila 5.11.1958 v Ljubljani, kjer je kon\xc4\x8dala osnovno \xc5\xa1olo Zvonka Runka, gimnazijo Ivana Cankarja in nadaljevala \xc5\xa1tudij na Filozofski fakulteti Univerze v Ljubljani. Kot A-smer je \xc5\xa1tudirala slovenski jezik s knji\xc5\xbeevnostjo, kot B -smer pa francoski jezik s knji\xc5\xbeevnostjo. Diplomirala je leta 1982, za diplomsko nalogo Problem antidrame v sodobni slovenski dramatiki \xc2\xa0je dobila tudi \xc5\xa1tudentsko Pre\xc5\xa1ernovo nagrado Filozofske fakultete. \xc2\xa0Leta 1989 je magistrirala z delom Sinonimi\xc4\x8dna bogatost starej\xc5\xa1ih slovenskih slovarjev. Leta 1994 je uspe\xc5\xa1no zagovarjala doktorsko disertacijo z naslovom Predlo\xc5\xbeni sistem v razvoju slovenskega knji\xc5\xbenega jezika od 16. do 19.stoletja, pod mentorstvom prof. dr. Martine Oro\xc5\xbeen._NEWLINE__NEWLINE_Leta 1983 je postala tehni\xc4\x8dna sodelavka na In\xc5\xa1titutu za slovenski jezik ZRC SAZU in sodelovala pri 4. knjigi Slovarja slovenskega knji\xc5\xbenega jezika. V letih 1986 \xe2\x80\x93 1989 je bila mlada raziskovalka v sekciji za zgodovino slovenskega jezika. 1990 je dobila redno delovno mesto asistentke na katedri za zgodovinsko slovnico in dialektologijo na tedanjem Oddelku za slovanske jezike in knji\xc5\xbeevnosti (danes Oddelku za slovenistiko) Filozofske fakultete v Ljubljani. Leta 1995 je bila izvoljena v naziv docentke, \xc2\xa02001 pa v naziv izredne profesorice za zgodovino slovenskega jezika. Od leta 2011 je redna profesorica na Filozofski fakulteti. Na Oddelku za slovenistiko izvaja predavanja iz \xc2\xa0zgodovinskega oblikoslovja in skladnje, zgodovine slovenskega jezika, izbirne predmete iz zgodovinske slovnice, jezikovne raz\xc4\x8dlembe besedil do 19. stoletja in zgodovinskega besedoslovja ter jezikoslovni magistrski seminar.  Ve\xc4\x8dkrat je bila \xc4\x8dlanica komisij za oceno in zagovor magisterijev in doktoratov na UL in UM._NEWLINE_Leta 1999 je prejela enomese\xc4\x8dno \xc5\xa1tipendijo CEEPUS-a na Dunaju. Leta 2009/2010 je bila en semester gostujo\xc4\x8da profesorica na In\xc5\xa1titutu za slavistiko Univerze na Dunaju.  Kot gostja je predavala tudi  na fakultetah v T\xc3\xbcbingenu in Zagrebu._NEWLINE_V okviru projekta Jezikoslovje je od leta \xc2\xa01996 do 1999 opravljala raziskave s podro\xc4\x8dja razvoja slovenskega oblikoslovja z besedi\xc5\xa1\xc4\x8dem, od 1999 pa v programski skupini Jezikoslovje I: Slovanski jeziki \xe2\x80\x93 slovenski jezik z raziskavami s podro\xc4\x8dja zgodovinskega oblikoslovja, besedoslovja in slovaropisja ter zgodovine slovenskega jezika. Od leta 1998 je \xc4\x8dlanica uredni\xc5\xa1kega odbora Slavisti\xc4\x8dne revije. Med leti 1989 in 1991 je bila tudi tajnica Slavisti\xc4\x8dnega dru\xc5\xa1tva Slovenije. V letih 2000 in 2001 je bila predsednica Seminarja slovenskega jezika, literature in kulture na Filozofski Fakulteti \xc2\xa0v Ljubljani in urednica dveh zbornikov predavanj. Leta 2005 je bila predsednica mednarodnega simpozija Obdobja 24 (Razvoj slovenskega strokovnega jezika) in urednica zbornika. Leta 2004 je bila vklju\xc4\x8dena v raziskovalni program Slovenski jezik \xe2\x80\x93 bazi\xc4\x8dne, kontrastivne in aplikativne raziskave s tematiko raziskovanja Slovenski jezik v \xc4\x8dasu in prostoru (vodja prof. dr. Ada Vidovi\xc4\x8d Muha), od leta 2009 pa je vklju\xc4\x8dena v programsko skupino Slovenski jezik \xe2\x80\x93 bazi\xc4\x8dne, kontrastivne in aplikativne raziskave (P6-0215 (B), vodja prof. dr. Vojko Gorjanc)._NEWLINE_V svojem raziskovalnem delu obravnava zgodovinsko oblikoslovje, besedoslovje, slovaropisje, zgodovino slovenistike in razvoj slovni\xc4\x8dne zgradbe slovenskega jezika od 10. do 19. stoletja.  Posebej se je ukvarjala s slovaropisjem (Voren\xc4\x8dev, Murkov, Cigaletov, Pleter\xc5\xa1nikov\xc2\xa0 idr. slovarji)._NEWLINE_V letih 2003 do 2008 je bila predstavnica Slovenije v Komisiji za zgodovino slavistike pri Mednarodnem slavisti\xc4\x8dnem komiteju.\n_START_SECTION_\nNagrade in priznanja\n_START_PARAGRAPH_\nPoleg \xc5\xa1tudentske Pre\xc5\xa1ernove nagrade, ki jo je dobila za svoje diplomsko delo, je decembra 2007 prejela tudi veliko priznanje Filozofske fakultete.'